CELEX: 62012TN0254
Language: et
Date: 2012-06-11 00:00:00
Title: Kohtuasi T-254/12: 11. juunil 2012 esitatud hagi — Kühne + Nagel International jt versus komisjon

28.7.2012   
            
            
               ET
            
            
               Euroopa Liidu Teataja
            
            
               C 227/31
            
         11. juunil 2012 esitatud hagi — Kühne + Nagel International jt versus komisjon
   (Kohtuasi T-254/12)
   2012/C 227/52
   Kohtumenetluse keel: saksa
   
      Pooled
   
   
      Hagejad: Kühne + Nagel International AG (Schindellegi, Šveits), Kühne + Nagel Management AG (Schindellegi, Šveits), Kühne + Nagel Ltd (Uxbridge, Ühendkuningriik), Kühne + Nagel Ltd (Shanghai, Hiina), Kühne + Nagel Ltd (Hong Kong, Hiina) (esindajad: advokaadid U. Denzel, C. Klöppner ja C. von Köckritz)
   
      Kostja: Euroopa Komisjon
   
      Hagejate nõuded
   
   Hagejad paluvad Üldkohtul:
   
               —
            
            
               tühistada vastavalt ELTL artikli 263 neljandale lõigule komisjoni 28. märtsi 2012. aasta otsuse C(2012) 1959 (lõplik), mis käsitleb juhtumit COMP/39462 — Ekspedeerimisteenused, artiklid 1, 2 ja 3 hagejaid puudutavas osas;
            
         
               —
            
            
               teise võimalusena vähendada hagejatele otsuse artiklis 2 määratud trahvi suurust;
            
         
               —
            
            
               mõista komisjonilt välja hagejate kohtukulud vastavad Üldkohtu kodukorra artikli 87 lõikele 2.
            
         
      Väited ja peamised argumendid
   
   Komisjon määras hagejatele trahvi hinnalisanditega NES, AMS, CAF ja PSS seotud neljas erinevas kartellikokkuleppes osalemise eest.
   Hagejad väidavad hagi põhjendamiseks seoses kõigi hinnalisanditega järgmist:
   
               —
            
            
               Hagejatele trahvi määramine on hindamisvigade tõttu õigusvastane. Esiteks hindas komisjon rikkumisega seotud käibe osa valesti, sest käibel, mida ta arvesse võttis, puudub rikkumisega igasugune otsene või kaudne seos. Teiseks talitas komisjon valesti, kui ta jättis hagejate puhul esinevad kergendavad asjaolud arvesse võtmata.
            
         
               —
            
            
               Määratud trahvi suurus on vastuolus proportsionaalsuse põhimõttega ja Euroopa Liidu põhiõiguste harta artikli 49 lõikega 3. Ekspedeerimisteenuste valdkonna eripära tõttu on komisjoni määratud trahvid ilmselgelt ebaproportsionaalsed ja põhiõiguste harta artikli 49 lõikega 3 vastuolus.
            
         
               —
            
            
               Hagejate kaitseõigusi on rikutud, sest komisjon jättis rahuldamata 30. novembri 2011. aasta kirjaliku taotluse toimikuga tutvumiseks (juhtumi COMP/39.258 toimik) ning piiras sellega õigusvastaselt hagejate kaitseõigusi.
            
         Hagejad väidavad hagi põhjendamiseks seoses hinnalisanditega NES ja AMS järgmist:
   
               —
            
            
               Riikidevahelist kaubandust ei ole mõjutatud. Komisjon on kohaldanud õigusnormi vääralt, sest ELTL artikli 101 lõike 1 (riikidevahelise kaubanduse kahjustamine) tingimused ei ole täidetud.
            
         
               —
            
            
               Komisjon on vääralt kohaldanud õigusnormi, sest ta on valesti pidanud ennast pädevaks määrama lennutranspordi valdkonnas karistusi ELTL artikli 101 lõikes 1 osutatud rikkumiste eest; igal juhul on komisjon rikkunud õigusnormi, kui ta jättis andmata erandi vastavalt määrusele (EMÜ) nr 3975/87 konkurentsieeskirjade rakendamiskorra kehtestamise kohta õhutranspordi ettevõtjate suhtes. Õiguslikult puudus komisjonil pädevus määrata ELTL artikli 101 lõikes 1 osutatud rikkumiste eest trahvi, sest enne 1. maid 2004 puudus rakendusmäärus lennutranspordi kohta ning seetõttu kehtis liidu ja kolmandate riikide vahelisele lennutranspordile erand („Air Transport Exemption”).
            
         
               —
            
            
               Komisjon on rikkunud õigusnormi, kui ta hindas valesti hagejatele omistatava rikkumise kestust. Komisjon kohaldas õigusnormi vääralt ning ei põhjendanud piisavalt oma otsust hagejatega seostatud rikkumise alguskuupäeva osas. Kartelliõigusliku tähendusega olukordades osalesid hagejad hinnalisandi NES puhul kõige varem alates 4. novembrist 2002 hinnalisandi AMS puhul kõige varem alates 21. oktoobrist 2003.